Document ID: 32004R1223

A TANÁCS 1223/2004/EK RENDELETE
(2004. június 28.)
az 1228/2003/EK európai parlamenti és tanácsi rendeletnek egyes rendelkezések Szlovéniára való alkalmazásának időpontja tekintetében történő módosításáról
AZ EURÓPAI UNIÓ TANÁCSA,
tekintettel a Cseh Köztársaságnak, az Észt Köztársaságnak, a Ciprusi Köztársaságnak, a Lett Köztársaságnak, a Litván Köztársaságnak, a Magyar Köztársaságnak, a Máltai Köztársaságnak, a Lengyel Köztársaságnak, a Szlovén Köztársaságnak és a Szlovák Köztársaságnak az Európai Unióhoz történő csatlakozásáról szóló szerződésre és különösen annak 2. cikke (3) bekezdésére,
tekintettel a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság csatlakozásának feltételeiről szóló okmányra és az Európai Unió alapszerződéseinek kiigazítására és különösen annak 57. cikkére,
tekintettel Szlovénia kérelmére,
tekintettel a Bizottság javaslatára,
mivel:
(1)
A villamos energia határokon keresztül történő kereskedelme esetén alkalmazandó hálózati hozzáférési feltételekről szóló, 2003. június 26-i 1228/2003/EK európai parlamenti és tanácsi rendelet (1) célja a villamos energia határokon keresztül történő kereskedelmére vonatkozó tisztességes szabályok meghatározása. Az említett rendeletet 2004. július 1-jétől kell alkalmazni.
(2)
Az 1228/2003/EK rendelet 6. cikke (1) bekezdésének megfelelően a szűk hálózati keresztmetszet problémáira megkülönböztetéstől mentes piaci alapú megoldásokat kell alkalmazni, amelyek hatékony gazdasági jelzésekkel szolgálnak a piaci szereplők és az érintett átvitelirendszer-üzemeltetők számára.
(3)
Az 1228/2003/EK rendelethez csatolt mellékletben szereplő, a nemzeti hálózatok közötti rendszerösszekötők rendelkezésére álló átviteli kapacitás felosztására és kezelésére vonatkozó iránymutatásokban olyan szabályok találhatók, amelyek közvetlenül kapcsolódnak az említett rendelet 6. cikke (1) bekezdésében található általános elvekhez.
(4)
Szlovénia átmeneti időszakot kért az ezen rendelet 6. cikkének (1) bekezdése és az említett iránymutatásokban foglalt vonatkozó rendelkezések alkalmazására vonatkozóan 2007. július 1-jéig.
(5)
Szlovénia bebizonyította, hogy átmeneti időszak nélkül az Ausztriából importált elektromos áram magasabb árai egyes nagy energiafelhasználású szlovén iparágakat, az Olaszországba történő exportértékesítésből befolyó alacsonyabb bevételek pedig egyes villamosenergia-termelőket hátrányosan befolyásolnának. Ez a helyzet akadályozná a szerkezetátalakításban, illetőleg az energiatermelésre alkalmazandó közösségi vívmányoknak való megfelelésben érdekelt iparágak jelenlegi erőfeszítéseit.
(6)
Szlovénia érvei indokolják az eltérést. Továbbá a két érintett rendszerösszekötő alacsony rendszerösszekötő kapacitása miatt, s mivel ez a helyzet 2007. július 1-jéig nagy valószínűséggel nem változik, az ilyen eltérésnek a belső piacra gyakorolt hatása elenyésző.
(7)
Az eltérést arra kell korlátozni, ami Szlovénia kérelme alapján feltétlenül szükséges. Ezért az csak a szlovén átvitelirendszer-üzemeltetők által kiosztott rendszerösszekötő kapacitásra terjedhet ki, és csak annyiban alkalmazható, amennyiben ez a kapacitás nem haladja meg a rendelkezésre álló teljes kapacitás felét.
(8)
Az 1228/2003/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 1228/2003/EK rendelet 15. cikke a következő albekezdéssel egészül ki:
„A Szlovénia és a környező tagállamok közötti rendszerösszekötőkre vonatkozóan a melléklet »Általános« című fejezetében található 6. cikk (1) bekezdését, csakúgy, mint az 1-4. szabályokat 2007. július 1-jétől kell alkalmazni. Ezt a bekezdést csak a szlovén átvitelirendszer-üzemeltetők által kiosztott rendszerösszekötő kapacitásra kell alkalmazni, és csak annyiban, amennyiben ez a kapacitás nem haladja meg a rendelkezésre álló teljes rendszerkapacitás felét.”
2. cikk
E rendelet az Európai Unió Hivatalos Lapjában való kihirdetésének napján lép hatályba.
E rendelet 2004. július 1-jétől alkalmazandó.
E rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2004. június 28-án.

Labels: 3
18
15
14